CELEX: 52014PC0226
Language: ro
Date: 2014-06-11
Title: Propunere de DECIZIE A CONSILIULUI cu privire la stabilirea componenței Comitetului Regiunilor

|
			
		
		
		52014PC0226
		
			Propunere de DECIZIE A CONSILIULUI cu privire la stabilirea componenței Comitetului Regiunilor /* COM/2014/0226 final - 2014/0128 (NLE) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Articolul 305 din Tratatul privind funcționarea
Uniunii Europene (TFUE) prevede că numărul de membri ai Comitetului
Regiunilor (denumit în continuare „Comitetul”) nu poate depăși 350. 
Până la intrarea în vigoare a Tratatului
de la Lisabona, componența Comitetului a fost prevăzută în
tratate. După această dată, articolul 305 paragraful al
doilea din TFUE prevede că Consiliul, hotărând în unanimitate, la
propunerea Comisiei, adoptă o decizie care stabilește componența
Comitetului. 
Articolul 8 din Protocolul (nr. 36)
privind dispozițiile tranzitorii a menținut componența
Comitetului astfel cum a fost stabilită în articolul 263 din Tratatul
de instituire a Comunității Europene „până la intrarea în
vigoare a deciziei menționate la articolul 305 din Tratatul privind
funcționarea Uniunii Europene”. De la 1 iulie 2013, componența
Comitetului a fost adaptată în temeiul articolului 24
alineatul (1) din Actul privind condițiile de aderare a Republicii
Croația. Articolul 24 alineatul (2) din acest act legislativ
prevede că numărul membrilor Comitetului Regiunilor „este mărit
temporar la 353 pentru a ține seama de aderarea Croației,pentru
perioada cuprinsă între data aderării și sfârșitul
mandatului în timpul căruia Croația aderă la Uniune sau
până la intrarea în vigoare a deciziei menționate la articolul 305
paragraful al doilea din TFUE, oricare dintre acestea ar surveni mai înainte”. 
Actualul mandat al Comitetului se va încheia
la data de 31 ianuarie 2015. Prin urmare, este necesară adoptarea în timp
util de către Consiliu a deciziei privind componența Comitetului,
înainte de lansarea de către Consiliu a procedurii de reînnoire a
mandatului Comitetului Regiunilor pentru perioada 2015-2020. 
Ar trebui reamintit faptul că articolul 300
alineatul (5) din TFUE prevede că normele referitoare la natura componenței
comitetelor consultative „sunt revizuite periodic de Consiliu, pentru a ține
seama de evoluția economică, socială și demografică a
Uniunii. Consiliul, la propunerea Comisiei, adoptă decizii în acest scop.”

2.           REZULTATELE
CONSULTĂRILOR CU PĂRȚILE INTERESATE
Comitetul Regiunilor a adoptat, la 6 octombrie
2010, recomandări adresate Comisiei Europene și Consiliului cu
privire la viitoarea componență a Comitetului Regiunilor al Uniunii
Europene.[1]
Comitetul recomandă introducerea unui „sistem permanent de transfer al
locurilor pentru a răspunde necesităților legate de extinderile
viitoare: delegațiile, începând cu cele mai mici, renunță
fiecare la un loc până când se eliberează un număr suficient de
locuri pentru a răspunde nevoilor extinderii respective. La extinderile
ulterioare, procesul va continua cu următoarea delegație de pe
listă. Cu ocazia transferului de locuri, trebuie să se asigure un
număr minim de 5 locuri pentru fiecare delegație, în vederea menținerii
proporționalității, a pluralismului și a solidarității
între delegații.”
De asemenea, Comitetul „consideră
că, în conformitate cu principiile [definite de Comitet] numărul
minim de membri ar trebui fixat la 5, pentru statul membru cu populația
cea mai mică, iar numărul maxim la 24 de membri, pentru statul membru
cu populația cea mai mare.”
Comisia a luat în considerare, de asemenea,
avizele transmise de unele state membre, susținând introducerea unui
număr mai mare de locuri pentru statele membre cu populația cea mai
numeroasă, precum și opiniile înregistrate în protocoalele și
observațiile la Convenția Europeană (2002-2003).
În plus, de la Conferința
interguvernamentală în cadrul căreia a fost adoptat textul Tratatului
de la Lisabona nu s-a înregistrat nicio evoluție economică,
socială sau demografică ce ar justifica o schimbare
semnificativă în natura componenței Comitetului. Prin urmare,
prezenta propunere se limitează la stabilirea numărului de membri ai
Comitetului pentru fiecare stat membru.
3.           ELEMENTELE JURIDICE ALE
PROPUNERII
3.1         Temei juridic
Propunerea se bazează pe paragraful al
doilea de la articolul 305 din TFUE, care prevede că decizia care stabilește
componența Comitetului este adoptată de Consiliu, care hotărăște
în unanimitate. 
3.2         Explicarea propunerii
În urma aderării Croației, actuala
componență a Comitetului nu poate fi păstrată integral
după expirarea mandatului membrilor actuali, deoarece s-ar depăși
numărul maxim de membri prevăzut de tratat. 
Tratatul nu conține dispoziții
privind metoda de stabilire a componenței Comitetului Economic și
Social sau a componenței Comitetului Regiunilor, în limita unui număr
maxim de 350 de membri. Această situație este diferită de cea a
Parlamentului European, a cărui componență este stabilită
la articolul 14 alineatul (2) din Tratatul privind Uniunea
Europeană. Parlamentul este alcătuit din reprezentanții aleși
în mod direct ai cetățenilor Uniunii, iar Comitetul este format din
reprezentanți ai colectivităților regionale și locale
[articolul 300 alineatul (3) din TFUE]. Prin urmare, principala
preocupare ar trebui să fie asigurarea faptului că este luat în
considerare punctul de vedere al colectivităților regionale și
locale în Comitet, mai degrabă decât stabilirea unui raport direct cu
dimensiunea populației fiecărui stat membru. 
Comisia este de părere că actualul
echilibru de la nivelul componenței Comitetului ar trebui să fie menținut,
în măsura posibilului, deoarece acesta este rezultatul unei serii de
conferințe interguvernamentale. 
Prin urmare, se propune să fie
prevăzute cât mai puține modificări, să se reducă
numărul actual de locuri alocate unui stat membru cu maximum un loc și,
menținând un număr minim de cinci membri pentru un stat membru
(numărul de membri alocat în prezent Maltei), aceste reduceri să fie
aplicate mai întâi statelor membre cu cea mai mică populație
(Luxemburg, Cipru și Estonia), pentru a permite implicarea membrilor din
fiecare stat membru în întreaga gamă de activități a
Comitetului. 
Comisia adoptă prezenta propunere în
paralel cu propunerea privind componența Comitetului Economic și
Social. Paralelismul cu privire la alocarea numărului de membri către
statele membre în cele două comitete ar trebui menținut. 
Comisia consideră că nu ar fi
oportun să se instituie o metodologie care ar stabili dinainte realocarea
numărului de membri în eventualitatea aderării unui alt stat la
Uniune, având în vedere faptul că tratatul prevede o revizuire
periodică și nu oferă criterii pe baza cărora ar putea fi
stabilită o metodologie permanentă. 
3.3         Intrarea în vigoare 
Comisia propune Consiliului să amâne
intrarea în vigoare a prezentei decizii până în ziua următoare
expirării mandatului actual al Comitetului. În cazul în care intrarea în
vigoare nu ar fi amânată, articolul 24 alineatul (2) din Actul
privind condițiile de aderare a Republicii Croația ar însemna
că majorarea temporară a la 353 de membri nu ar mai fi legală
începând cu ziua intrării în vigoare a prezentei propuneri de decizie. 
2014/0128 (NLE)
Propunere de
DECIZIE A CONSILIULUI
cu privire la stabilirea componenței
Comitetului Regiunilor
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 305,
având în vedere propunerea Comisiei Europene,
întrucât:
(1)       Conform prevederilor
articolului 300 alineatul (3) din Tratatul privind funcționarea Uniunii
Europene, Comitetul Regiunilor este format din reprezentanți ai
colectivităților regionale și locale care fie sunt titularii
unui mandat electoral în cadrul unei autorități regionale sau locale,
fie răspund din punct de vedere politic în fața unei adunări
alese. 
(2)       În conformitate cu
prevederile articolului 305 din Tratatul privind funcționarea Uniunii
Europene, Consiliul stabilește componența Comitetului Regiunilor.
Numărul de membri nu poate depăși 350.
(3)       Comitetul Regiunilor a
adoptat, la 6 octombrie 2010, recomandări adresate Comisiei Europene și
Consiliului cu privire la viitoarea componență a Comitetului
Regiunilor al Uniunii Europene[2].
(4)       Echilibrul actual în ceea ce
privește componența Comitetului Regiunilor ar trebui, pe cât posibil,
să fie păstrat, deoarece este rezultatul unei serii de conferințe
interguvernamentale. 
(5)       Pentru a permite Comitetului
Regiunilor să fie compus în conformitate cu articolul 24 din Actul
privind condițiile de aderare a Republicii Croația până la sfârșitul
mandatului actualilor membri, intrarea în vigoare a prezentei decizii ar trebui
să fie amânată până la data respectivă,
ADOPTĂ PREZENTA DECIZIE: 
Articolul 1
Numărul membrilor Comitetului Regiunilor
se stabilește după cum urmează:
Belgia                                                                          12

Bulgaria                                                                       12

Republica Cehă                                                           12

Danemarca                                                                  9

Germania                                                                     24

Estonia                                                                        6

Irlanda                                                                         9

Grecia                                                                          12

Spania                                                                                     21

Franța                                                                                    24

Croația                                                                       9

Italia                                                                            24

Cipru                                                                           5

Letonia                                                                        7

Lituania                                                                       9

Luxemburg                                                                  5

Ungaria                                                                       12

Malta                                                                           5

Țările de Jos                                                               12

Austria                                                                        12

Polonia                                                                        21

Portugalia                                                                    12

România                                                                      15
Slovenia                                                                      7

Slovacia                                                                       9

Finlanda                                                                      9

Suedia                                                                                     12

Regatul Unit                                                               24
Articolul 2
Prezenta decizie intră în vigoare în ziua
următoare încheierii mandatului membrilor actuali ai Comitetului
Regiunilor. 
Adoptată la Bruxelles,
                                                                       Pentru
Consiliu
                                                                       Președintele
[1]               Comitetul Regiunilor, R/CdR 137/2010 fin,
recomandări adresate Comisiei Europene și Consiliului cu privire la
viitoarea componență a Comitetului Regiunilor al Uniunii Europene, 6
octombrie 2010.
[2]               CdR 137/2010 fin.